RAPPORT FRA KOMMISSIONEN TIL EUROPA-PARLAMENTET OG RÅDET om udgiftsudviklingen inden for EUGFL, Garantisektionen Alarmsystemet nr. 3/2000

INDHOLDSFORTEGNELSE

1. Den generelle udvikling i de månedlige udgifter

2. Foreløbigt bevillingsforbrug

3. Kommentarer

4. Konklusion

1. Den generelle udvikling i de månedlige udgifter

Nedenstående tabeller viser den generelle udvikling i de månedlige udgifter i forhold til udgiftsprofilen. Tabellen viser de udgifter, medlemsstaterne har afholdt fra 16. oktober 1999 til 31. januar 2000.

1.1. Underudgiftsområdet "Traditionelle udgifter for EUGFL, Garantisektionen, og veterinærudgifter"

>TABELPOSITION>

1.2. Underudgiftsområde 1b "Udvikling af landdistrikter og ledsageforanstaltninger"

>TABELPOSITION>

2. Foreløbigt bevillingsforbrug

>TABELPOSITION>

3. Kommentarer

3.1. Bevillingsforbruget i marts 2000

Forbruget af bevillingerne under budgettets udgiftsområde B1 udgør for marts 2000 (medlemsstaternes udgifter fra 16. oktober 1999 til 31. januar 2000) 22 805 mio. EUR, dvs. 55,6 % af bevillingerne. Udgifterne ligger

- for underudgiftsområde 1a (traditionelle udgifter for EUGFL, Garantisektionen, og veterinærudgifter) på næsten samme niveau som indikatoren ligesom i sidste måned,

- for underudgiftsområde 1b (udvikling af landdistrikter og ledsageforanstaltninger) 70 mio. EUR over indikatoren. Denne overskridelse svarer ligeledes til situationen ved udgangen af forrige måned.

I forbindelse med fremlæggelsen af prisforslagene for 2000/2001 er der blevet foretaget en konjunkturrevision af behovene i underudgiftsområde 1a. Revisionen har ført til en mindre sænkning i behovet i forhold til niveauet i den ændringsskrivelse, der blev udarbejdet sidste efterår. Men da bevillingerne i budgettet ligger langt under niveauet i ændringsskrivelsen, medfører konjunkturrevisionen, at der ved regnskabsårets udgang vil være en bevillingsoverskridelse på 582 mio. EUR (jf. vedlagte tabel).

Det skal bemærkes, at af dette beløb vil der på grund af den favorable dollarkurs eventuelt kunne fradrages maks. 200 mio. EUR i besparelser (jf. næste punkt). Med henvisning til disse besparelser vil udgifterne kunne holdes inden for loftet for underudgiftsområde 1a.

3.2. Valutafaktorer

3.2.1. Dollarens vekselkurs over for euroen

Udgiftsniveauet, som er omhandlet i foregående punkt, er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, bl.a. for korn og sukker, og for nogle former for intern støtte såsom støtte til bomuld, afhænger udgiftsniveauet af udviklingen i dollarkursen.

I overensstemmelse med Rådets beslutning om budgetdisciplin er landbrugsbudgettet for 2000 opstillet på grundlag af den gennemsnitlige vekselkurs for dollar i januar, februar og marts 1999, dvs. 1 EUR = 1,12 USD.

Den faktiske eurokurs har de seneste måneder været klart lavere end budgetvekselkursen. Det er derfor meget sandsynligt, at den gennemsnitlige dollarkurs fra 1. august 1999 til den 31. juli 2000 (referenceperiode for beregning af dollarkursen indvirkning) vil afvige fra denne budgetvekselkurs, og at medlemsstaternes udgiftsniveau bliver lavere som følge af udviklingen i dollarkursen [1].

[1] Den gennemsnitlige dollarkurs har fra 1. august 1999 til 22. februar 2000 været 1 EUR = 1,03 USD. Hvis kursen fra den 22. februar (ca. 1 EUR = 1 USD) holder sig indtil udgangen af regnskabsåret, vil gennemsnitskursen blive på 1,02 USD.

Som bekendt skal besparelser, der overstiger det fribeløb på 200 mio. EUR, som er fastsat i reglerne for budgetdisciplin, overføres til den monetære reserve ved regnskabsårets udgang.

3.2.2. Dobbeltkursernes virkning

Dobbeltkurserne vil give sig udslag i betydeligt lavere udgifter end de foregående år. Afskaffelsen af de grønne kurser har resulteret i, at dobbeltkursvirkningen er forsvundet i eurozonen, og har derfor medført store besparelser.

I forbindelse med udarbejdelsen af ændringsskrivelsen blev udgifterne til dobbeltkursen for EUGFL, Garantisektionen, anslået til 119 mio. EUR. Ved konjunkturrevisionen i januar blev dobbeltkurserne anslået til at koste 193 mio. EUR, hvilket er lig med en forhøjelse på 74 mio. EUR.

3.3. Markedsfaktorer

3.3.1. Underudgiftsområde 1a: Traditionelle udgifter for EUGFL, Garantisektionen, og veterinærudgifter

Kapitel B1-12: Olivenolie: // - 98 mio. EUR

(Udgifter : 1 805 mio. EUR)

(Indikator : 1 903 mio. EUR)

(Medlemsstaternes overslag : 1 818 mio. EUR)

Underforbruget i forhold til indikatoren skyldes lavere udgifter til produktionstøtten til olivenolie. På grund af ændringerne i kvoteordningen, så der nu opereres med nationale kvoter, har der samlet set været tale om mindre forskudsbetalinger end i de foregående år. Underforbruget forventes at forsvinde, når restbeløbet udbetales på et senere tidspunkt i regnskabsåret.

Kapitel B1-14: Spindplanter og silkeorme // + 48 mio. EUR

(Udgifter : 754 mio. EUR)

(Indikator : 705 mio. EUR)

(Medlemsstaternes overslag : 762 mio. EUR)

Overskridelsen af indikatoren skyldes, at udbetalingen af støtte til bomuld er blevet fremskyndet. Dette bekræftes i de overslag, som medlemsstaterne har indberettet, idet det heraf fremgår, at udgiftsniveauet i de kommende måneder vil nærme sig indikatoren.

Kapitel B1-15: Frugt og grøntsager // - 209 mio. EUR

(Udgifter : 426 mio. EUR)

(Indikator : 635 mio. EUR)

(Medlemsstaternes overslag : 524 mio. EUR)

Underforbruget i forhold til indikatoren skyldes, at der har været forsinkelser i udbetalingen af produktionsstøtte til tomatprodukter (bl.a. har Italien udsat sine betalinger til de kommende måneder) og i udbetalingen af finansielle kompensationer til fremme af forarbejdningen af citrusfrugter.

Kapitel B1-17: Tobak // - 93 mio. EUR

(Udgifter : 560 mio. EUR)

(Indikator : 653 mio. EUR)

(Medlemsstaternes overslag : 587 mio. EUR)

Underforbruget i forhold til indikatoren skyldes, at præmierne for høsten 1999 er blevet udbetalt for sent.

Kapitel B1-21: Oksekød // + 178 mio. EUR

(Udgifter : 1 501 mio. EUR)

(Indikator : 1 322 mio. EUR)

(Medlemsstaternes overslag : 1 558 mio. EUR)

Overskridelsen af indikatoren skyldes

- hovedsagelig at udbetalingen af præmier er blevet fremskyndet set i forhold til indikatoren. Man har allerede i de foregående år kunnet konstatere, at medlemsstaternes præmieudbetaling er uregelmæssig, hvilket ofte har ført til store forskelle mellem bevillingsforbruget og indikatoren. Sådanne forskelle forsvinder først ved udgangen af juni, som er sidste frist for betaling af en stor del af præmierne.

- at overskuddet fra salg fra de offentlige lagre har været mindre end forventet. Der kan således forventes at blive behov for større bevillinger end det beløb, der er opført i budgettet.

Overskridelsen opvejes delvis af, at der for eksportrestitutionernes vedkommende har været et underforbrug i forhold til indikatoren. Det skønnes imidlertid, at omfanget af eksportrestitutionerne ved regnskabsårets udgang vil svare til de bevillinger, der er opført i budgettet.

Kapitel B1-22: Fåre- og gedekød // + 86 mio. EUR

(Udgifter : 571 mio. EUR)

(Indikator : 485 mio. EUR)

(Medlemsstaternes overslag : 577 mio. EUR)

Overskridelsen af indikatoren skyldes, at det andet forskud på moderfårspræmien er blevet betalt hurtigere end i de foregående år.

På grund af det gode prisniveau på fællesskabsmarkedet kan der under dette kapitel forventes et mindre behov.

Kapitel B1-23: Svinekød, æg og fjerkrækød // + 24 mio. EUR

(Udgifter : 166 mio. EUR)

(Indikator : 142 mio. EUR)

(Medlemsstaternes overslag : 168 mio. EUR)

Overskridelsen af indikatoren skyldes, at der har været større udgifter til eksportrestitutioner til svinekød. Det skønnes, at udgifterne hertil vil overskride budgetbevillingerne en smule ved udgangen af regnskabsåret.

Kapitel B1-39: Andre foranstaltninger // + 54 mio. EUR

(Udgifter : 303 mio. EUR)

(Indikator : 249 mio. EUR)

(Medlemsstaternes overslag : 301 mio. EUR)

Overskridelsen af indikatoren skyldes hovedsagelig, at udbetalingen af den agromonetære støtte (overgangsordning) er blevet fremskyndet.

Herudover betalte Italien i december 1999 den første tranche af den agromonetære støtte (gamle ordning fra før euroens indførelse) til en række programmer, som Kommissionen vedtog i foråret 1998. Denne tranche var opført på budgettet for 1999 og overskrider det beløb, der er afsat til Italien på budgettet for 2000. Kommissionen har derfor anmodet budgetmyndigheden om en bevillingsfremførsel på 29 mio. EUR fra det foregående til det nuværende regnskabsår. Når fremførslen er vedtaget, vil der af bevillingerne for regnskabsåret 2000 blive frigjort et beløb på 29 mio. EUR, som herefter vil blive modregnet i de fremførte bevillinger.

Ifølge de overslag, som medlemsstaterne har indberettet, vil der i de kommende måneder kun være få udgifter, og overskridelsen af indikatoren vil således kun være midlertidig.

3.3.2. Underudgiftsområde 1b: Udvikling af landdistrikter og ledsageforanstaltninger

Kapitel B1-40: Udvikling af landdistrikterne // + 70 mio. EUR

(Udgifter : 670 mio. EUR)

(Indikator : 600 mio. EUR)

(Medlemsstaternes overslag : 683 mio. EUR)

Overskridelsen af indikatoren skyldes, at udgifterne til de tre tidligere ledsageforanstaltninger har været en smule højere.

4. Konklusion

Forbruget af bevillingerne under budgettets udgiftsområde B1 udgør for marts 2000 (medlemsstaternes udgifter fra 16. oktober 1999 til 31. januar 1999) 22 805 mio. EUR, dvs. 55,6 % af bevillingerne.

4.1. Bevillingsforbruget for underudgiftsområde 1a

For underudgiftsområde 1a (traditionelle udgifter for EUGFL, Garantisektionen, og veterinærudgifter) ligger udgifterne på næsten samme niveau som indikatoren, hvilket også var tilfældet i sidste måned.

For kapitlernes vedkommende kan der konstateres en overskridelse af indikatoren bl.a. for oksekød, fåre- og gedekød, agromonetær støtte, spindplanter og svinekød. I forbindelse med frugt og grønsager, tobak og olivenolie er der derimod tale om et underforbrug i forhold til indikatoren.

Så godt som alle afvigelserne skyldes, at betalingerne enten er fremskyndet eller forsinket i forhold til de foregående år, og de kan derfor betragtes udelukkende som et forbigående fænomen.

Ifølge den konjunkturrevision, som Kommissionen foretog i forbindelse med fremlæggelsen af prisforslagene, vil bevillingerne for underudgiftsområde 1a [2] ved udgangen af regnskabsåret være overskredet med flere hundrede millioner euro. Men på grund af de besparelser, som den favorable dollarkurs medfører, forventes udgifterne at holde sig inden for loftet for underudgiftsområde 1a.

[2] Konjunkturrevisionen er udelukkende blevet foretaget med henblik på bevillingsbehovet i underudgiftsområde 1a.

4.2. Bevillingsforbruget for underudgiftsområde 1b

Udgifterne for underudgiftsområde 1b (udvikling af landdistrikter og ledsageforanstaltninger) ligger 70 mio. EUR over indikatoren. Overskridelsen af indikatoren skyldes, at udgifterne til de tre tidligere ledsageforanstaltninger har været en smule højere.

>TABELPOSITION>